

**Ketelo ea pele ea setsebi sa Machaba a Kopaneng sa litokelo tsa mantlha sa botho Lesotho- metsi le bohloeki**

GENEVA (29 Pherekhong 2019) – Setsebi sa Machaba a Kopaneng sa litokelo tsa mantlha tsa botho ho tsa tšebeliso ea metsi a hloekileng le bohloeki, Léo Heller, o tla etsa ketelo ea mokolokotoane Lesotho ho tloha ka la nne ho isa ka la leshome le metso e mehlano Tlhakola selemong sa kete-peli le leshome le metso e robong.

Ntate Heller, ele setsebi sa pele sa Machaba a Kopaneng sa litokelo tsa botho sa ho etela naha ena, o tla hlahloba ka moo molao, moralo le tsamaiso ea Lesotho e netefatsang phumantšo ea metsi a hloekileng le bophelo bo botle.

“Ke labalabela ho ithuta kamoo Basotho ba libakeng tsa mabalane, lihlabeng le ka lithabeng ba fumantšoang metsi a hloekileng kateng,” a rialo Ntate Heller.

A tsoela pele ka hore,“Kaha palo ea sechaba sa Basotho e lekanyetsoang halofong ea sechaba ka kakaretso e le lilemo tse ka tlase ho mashome a mabeli a metso e mene, ke tla boela ke shebana le phumantšo ea metsi a hloekileng litsing tsa thuto ea likonyana ho isa likolong tsa thuto e phahameng le hore na seo se na le tšusumetso e fe kholong ea ngoana.”

Setsebi sena sa tsa machaba sa tsoela pele ka ho re, “Ke tla boela ke sheba ka thahasello e kholo mosebetsi oa ntšetsopele e kopanetsoeng le karolo e etsoang ke merero e meholo lekaleng la metsi Lesotho ho kenyeletsa le morero o moholohali oa ho neelana ka metsi mona Africa, eleng morero oa metsi a lihlaba tsa Lesotho.”

Ntate Heller o tla etela Maseru, Mohale’s Hoek, Mokhotlong le Quthing. O tla kopana le liofisiri tse kholo tsa ‘muso makaleng le makalaneng literekeng, baemeli ba bafani ba sechaba ho kenyeletsa le mekhatlo e ikemetseng e fanang ka lithuso esita le tse ling tsa litho ho tsoa machabeng.

Seboka sa litaba se reretsoeng ho arolelana ka lipatlisiso tsa setsebi sena se tla tšoareloa mane holong ea liboka ea Machaba a Kopaneng (United Nations, ‘mileng oa 13, Maseru) ka la leshome le metso e mehlano Tlhakola, ka hora ea leshome ho ea ka nako ea lehae. Seboka sena se reretsoe baphatlalatsi feela.

Mophatlalatsi enoa ea ikhethang o tla fana ka tlaleho e felletseng ka tsa ketelo ea hae ho Lekhotla la litokelo tsa mantlha tsa botho Geneva ka Loetse selemong sa kete-peli le leshome le metso e robong.

LI FELLA MONA

***Ntate Léo Heller*** *(Brazil) o khethiloe ka Pulungoana selemong sa kete-peli le leshome le metso e mene e le mophatlalatsi ea ikhethang oa litokelo tsa mantlha tsa botho tse amanang le phumantšo ea metsi a hloekileng le bophelo bo botle (*[*Special Rapporteur on the human rights to safe drinking water and sanitation*](http://www.ohchr.org/SRwaterandsanitation)). *Ke mofuputsi letloleng la Oswaldo Cruz, Brazil. Pele ho moo e ne e le moruti oa sekolo se phahameng lefapheng la Bohloeki le Tikoloho mane junifesiting ea muso ea Minas Gerais, Brazil ho tloha ka selemo sa sekete, makholo a robong le mashome a robong ho isa ka selemo sa kete-peli le leshome le metso e mene.*

*\**Ntate Heller o tla fana ka tlaleho ho phutheho e akaretsang ea Machaba a Kopaneng ka selemo sa kete-peli le leshome le metso e robong a shebile ka kotloloho tšusumetso ea merero e meholohali ([impact of mega-projects](https://www.ohchr.org/EN/Issues/WaterAndSanitation/SRWater/Pages/MegaProjects.aspx)) litokelong tsa mantlha tsa botho tšebelisong ea metsi a hloekileng le bophelo bo botle (impact of mega-projects) - ntlha ea bohlokoa e amanang le phumantšo ea metsi sechabeng sa Basotho.

*Sala morao Mophatlalasi a Ikhethang ho* [*Twitter*](https://twitter.com/srwatsan?lang=en) *le* [*Facebook*](http://www.facebook.com/srwatsan)

*Baphatlalatsi ba Ikhethang ke karolo ea se tsebahalang e le Litsamaiso tse Ikhethang (*[*Special Procedures*](https://www.ohchr.org/EN/HRBodies/SP/Pages/Welcomepage.aspx)) *tsa Lefapha la Litokelo tsa mantlha tsa botho. Litsamaiso tse Ikhethang, karolo e kholohali e ikemetseng ea litsebi ka hara morero ea litokelo tsa mantlha tsa botho, ke lebitso le akaretsang la Lekhotla le ikemetseng la liphuputso le mekhoa ea tšalo-morao e shebanang le litaba tse ikhethollang tsa naha kapa lintlha tse hlahellang likarolong tsohle tsa lefatše.*

*Litsebi tsena tsa Litsamaiso tse Ikhethang li sebetsa ka boithaopi; ha se basebeletsi ba tsa Machaba a Kopaneng ‘me ha ba fumane moputso mosebetsing ona oa bona. Ke batho ba itšebeletsang ba ikemetse ho tsoa ‘musong kapa mokhatlong.*

*Litokelo tsa mantlha tsa botho ho tsa Machaba a Kopaneng, Leqephe la naha-* [*Lesotho*](https://www.ohchr.org/EN/countries/AfricaRegion/Pages/LSIndex.aspx)

***Sebakeng sa lintlha tse ling le likopo tsa bophatlalatsi, o ka letsetsa:***

*Nakong ea tšebetso: ‘M’e Ahreum Lee +41 79-752 0485 /* [*ahreumlee@ohchr.org*](mailto:ahreumlee@ohchr.org)

*Sebakeng sa litlhakisetso tsa bophatlalatsi tse amanang le litsebi tse ling tsa Machaba a Kopaneng o ka letsetsa:*

*Ntate Jeremy Laurence, Litokelo tsa mantlha tsa botho ho tsa Machaba a Kopaneng-Lefapheng la Bophatlalatsi (+41 22 917 9383 / [jlaurence@ohchr.org](mailto:jlaurence@ohchr.org)*

Ukhathatsehile ke lefatše leo re phelang ka hara lona? **EMELA litokelo tsa motho e mong kajeno.**

#EMELAlitokelotsamantlhatsabotho ‘me o chakele leqephe la marangrang ho [http://www.standup4humanrights.or](http://www.standup4humanrights.org)